Algiinhapped
Algiinhapped (ka alghapped) on polüsahhariidid, mille molekulid koosnevad β-D-mannuroonhappe ja α-L-guluroonhappe jääkidest. Algiinhappeid leidub pruunvetikate rakukestades. Algiinhapete derivaate – sooli ja estreid – nimetatakse alginaatideks. Algiinhapped on enamasti valged, kuid nende värvus võib varieeruda kollakaspruunini. Algiinhapetel on võime siduda 200–300 korda oma massist suurem kogus vett[viide?]. Algiinhappeid kasutatakse eriti toidulisaainena, vastav E-kood on 400. Eesti vetikatest sisaldab algiinhappeid harilik põisadru.